Die Meer van Genève (Frans: lac Léman of le Léman, selde lac de Genève; Duits: Genfersee, in Afrikaans soms ook Geneefse Meer genoem) is 'n uitgestrekte meer aan die noordekant van die Alpereeks. Die Franse naam Léman is afgelei van die Keltiese lem an "Groot Water". Die meer maak administratief deel uit van Switserland (59,5 persent van sy totale oppervlakte van 580 km2, kantonne Vaud/Waadt, Genève/Genf en Valais/Wallis) en Frankryk (40,5 persent, département Haute-Savoie). Die meer, wat teen die einde van verskeie koue periodes deur smeltwater van die Alpegletsers gevorm is, is een van die grootstes in Wes-Europa en die grootste langs die rivierloop van die Rhône. Dit is die grootste meer in Switserland en die diepste in Frankryk. Die meer word tradisioneel verdeel in die Haut-Lac (of Bowemeer; die oostelike gedeelte vanaf Villeneuve tot die Lausanne-Evian-linie), die Grand-Lac (Groot Meer; die sentrale gedeelte tot die Nyon-Yvoire-linie) en die Petit-Lac (Klein Meer; die westelike gedeelte tot by Genève).